MEDDELELSE FRA KOMMISSIONEN TIL RÅDET

Vurdering af budgetgennemførelsen i forbindelse med de igangværende procedurer i forbindelse med uforholdsmæssigt store underskud efter Kommissionens prognose fra efteråret 2011

1. Oversigt

Betydningen af sunde offentlige finanser som en forudsætning for en vedvarende økonomisk vækst og jobskabelse er blevet understreget siden begyndelsen af den finansielle og økonomiske krise efter 2007. Utilstrækkelig forsigtige finanspolitikker kombineret med omfattende makroøkonomiske ubalancer gjorde adskillige medlemsstater sårbare over for den uro på det finansielle marked, der har gjort sig gældende siden 2008. EU's koordinerings- og overvågningsmekanismer var ikke stærke og omfattende nok til at forhindre, at de enkelte medlemsstater er endt i sårbare positioner og dermed har påvirket andre lande.

Som reaktion på denne mangel foreslog Kommissionen i september 2010 en omfattende lovgivningspakke for at styrke den finanspolitiske overvågning og udvide den politiske overvågning til at omfatte makroøkonomiske ubalancer. Lovgivningspakken, den såkaldte "six pack", blev endeligt vedtaget af Rådet og Europa-Parlamentet i november 2011 og trådte i kraft den 13. december 2011. Pakken er en vigtig styrkelse af redskaberne for økonomisk og finanspolitisk overvågning.

Som en central del af denne pakke er stabilitets- og vækstpagten blevet styrket i såvel dens forebyggende som dens korrigerende del, dvs. den såkaldte procedure i forbindelse med uforholdsmæssigt store underskud. I den nuværende situation, hvor 23 medlemsstater er omfattet af proceduren i forbindelse med uforholdsmæssigt store underskud, er de nye bestemmelser i den korrigerende del af særlig betydning. For eurolandenes vedkommende anvendes der nu som regel finansielle sanktioner, såfremt de nationale myndigheder ikke træffer virkningsfulde foranstaltninger til at efterkomme de henstillinger, der rettes til dem af Rådet i henhold til traktatens artikel 126, stk. 7. Navnlig forordning (EU) nr. 1173/2011 af 16. november 2011 om effektiv håndhævelse af budgetovervågningen i euroområdet[1] kræver, at Kommissionen skal henstille til Rådet at pålægge en medlemsstat i euroområdet, som ikke har truffet virkningsfulde foranstaltninger til at korrigere et uforholdsmæssigt stort underskud, en bod, jf. traktatens artikel 126, stk. 8. Denne nye regel gælder for enhver medlemsstat i euroområdet, til hvilken der efter ikrafttrædelsen af den såkaldte "six pack" rettes en rådsafgørelse i henhold til traktatens artikel 126, stk. 8.

En streng anvendelse af de skærpede regler om finanspolitisk disciplin er af afgørende betydning for troværdigheden af euroen som en stærk og stabil valuta og et nødvendigt led i løsningen af statsgældskrisen. Kommissionen har på et tidligt tidspunkt angivet, at den lige fra begyndelsen vil anvende de nye redskaber i lovgivningspakken strengt. En omfattende vurdering af budgetgennemførelsen i forbindelse med den igangværende procedure i forbindelse med uforholdsmæssigt store underskud blev foretaget på grundlag af Kommissionens prognose fra efteråret 2011, der blev offentliggjort den 10. november 2011. Af de 23 medlemsstater, der i øjeblikket er omfattet af proceduren i forbindelse med uforholdsmæssigt store underskud, er eller har fem været omfattet af et program for finansiel bistand[2]. Mens budgetudviklingen i programlandene skal vurderes i forhold til bestemmelserne i de respektive programdokumenter, viste Kommissionens tjenestegrenes vurdering af gennemførelsen af de respektive rådshenstillinger i henhold til artikel 126, stk. 7, i de 18 medlemsstater, der ikke er omfattet af programmet, at i et flertal af landene tydede politikkerne på gode fremskridt hen imod en rettidig og holdbar korrektion af det uforholdsmæssigt store offentlige underskud.

Samtidig viste vurderingen imidlertid også, at en rettidig og holdbar korrektion helt tydeligt var i fare i nogle medlemsstater, især i Belgien, Cypern, Ungarn, Malta og Polen, hvor fristen for korrektionen af det uforholdsmæssigt store underskud var umiddelbart eller nært forestående, nemlig 2011 eller 2012. I fire af disse fem lande - Ungarn, Polen, Belgien og Cypern – blev den finanspolitiske indsats som vedtaget før skæringsdatoen for Kommissionens efterårsprognose 2011 (24. oktober 2011) vurderet til at ligge under den indsats, der var henstillet af Rådet, medmindre der blev truffet yderligere foranstaltninger. Hvad angår Malta og Ungarn, hvor fristen for korrektionen af det uforholdsmæssigt store offentlige underskud var 2011, konstateredes det, at medmindre der blev truffet yderligere foranstaltninger til at holde det offentlige underskud under 3 % af BNP i prognoseperioden, ville det offentlige underskud ikke blive korrigeret på en bæredygtig måde som ønsket af Rådet.

På baggrund af denne vurdering og den nært forestående ikrafttræden af den såkaldte "six pack" sendte Olli Rehn, næstformand med ansvar for økonomiske og monetære anliggender og euroen, den 11. november 2011 breve til de pågældende medlemsstater. Disse medlemsstater blev opfordret til at betragte vedtagelsen af 2012-budgettet og/eller supplerende foranstaltninger som en hastesag til at sikre en rettidig og holdbar korrektion af det uforholdsmæssigt store underskud. I mangel af vedtagne korrigerende foranstaltninger ville det ikke kunne undgås, at der blev taget yderligere skridt som led i proceduren i forbindelse med uforholdsmæssigt store underskud, herunder muligheden for at pålægge sanktioner.

Opfordringen til yderligere foranstaltninger afspejlede også Rådets konklusioner om finanspolitikken af 4. oktober 2011, hvori medlemsstaterne blev opfordret til at indfri deres forpligtelser i henhold til stabilitets- og vækstpagten, hvori det præciseres, at lande med betydelige tilpasningsmangler, som er omfattet af underskudsproceduren, skal afhjælpe disse mangler med specifikke foranstaltninger senest i deres 2012-budgetter.

Siden medio november har alle fem medlemsstater, som har en frist for korrektionen i 2011 og 2012, og hvor den rettidige og holdbare korrektion af det uforholdsmæssigt store underskud ifølge Kommissionens prognose fra efteråret 2011 blev anset for at være truet, vedtaget og bebudet foranstaltninger. I de fleste tilfælde anses disse supplerende foranstaltninger for tilstrækkelige til at bringe korrektionen af det uforholdsmæssigt store underskud på rette spor igen i overensstemmelse med Rådets henstillinger. Dette er tilfældet i Belgien, Cypern, Malta og Polen. Men selv om der er gjort en ekstra indsats også i Ungarn, viser Kommissionens vurdering, at denne indsats stadig ikke er tilstrækkelig til at sikre et tilfredsstillende fremskridt i retning af en holdbar korrektion af det uforholdsmæssigt store underskud.

I denne meddelelse beskrives i store træk de centrale elementer i Kommissionens vurdering. Navnlig på grundlag af Kommissionens prognose fra efteråret 2011 og under hensyntagen til de efterfølgende budgetinitiativer, som disse fem medlemsstater har vedtaget frem til den 9. januar 2012, præsenteres Kommissionens seneste syn på budgetgennemførelsen i forbindelse med underskudsproceduren i disse medlemsstater. En mere detaljeret og omfattende vurdering kan findes i de fem landespecifikke arbejdsdokumenter fra Kommissionens tjenestegrene, der offentliggøres sammen med denne meddelelse.

I lyset af sin vurdering henstiller Kommissionen til Rådet at optrappe proceduren i forbindelse med uforholdsmæssigt store underskud i Ungarn. Parallelt med denne meddelelse vedtager Kommissionen en henstilling med henblik på Rådets afgørelse i henhold til traktatens artikel 126, stk. 8, om konstatering af, at der ikke er truffet virkningsfulde foranstaltninger til opfølgning af Rådets henstilling i henhold til traktatens artikel 126, stk. 7, med henblik på at bringe situationen med et uforholdsmæssigt stort offentligt underskud til ophør.

På et senere tidspunkt og forudsat at Rådet træffer afgørelse om, at der ikke er truffet virkningsfulde foranstaltninger, vil Kommissionen i overensstemmelse med bestemmelserne i stabilitets- og vækstpagten vedtage en henstilling vedrørende Ungarn - en medlemsstat, hvis valuta ikke er euroen – med henblik på en ny henstilling fra Rådet i henhold til traktatens artikel 126, stk. 7, med henblik på at bringe situationen med et uforholdsmæssigt stort offentligt underskud til ophør. Denne henstilling vil blive vedtaget af Rådet senest to måneder efter Rådets afgørelse om, at der ikke er truffet virkningsfulde foranstaltninger. Efter Rådets afgørelse om, at der ikke er truffet virkningsfulde foranstaltninger, kan Kommissionen i overensstemmelse med Rådets forordning (EF) nr. 1084/2006 også overveje at forelægge et forslag for Rådet om suspension af Samhørighedsfondens forpligtelser over for Ungarn.

Kommissionens prognose fra efteråret 2011 viste også budgetmæssige tilpasningsmangler for nogle medlemsstater, hvor fristen for korrektionen af det uforholdsmæssigt store offentlige underskud er 2013. For disse medlemsstater haster det med at rette op på disse mangler, især når de forbereder deres budgetplaner, som skal forelægges i forbindelse med det europæiske semester 2012 i de opdaterede stabilitets- eller konvergensprogrammer.

Kommissionen vil fortsat overvåge budgetgennemførelsen i alle de medlemsstater, der i øjeblikket er omfattet af proceduren i forbindelse med uforholdsmæssigt store underskud, herunder de fem lande, der er berørt af den foreliggende meddelelse. Den næste omfattende vurdering vil blive foretaget i forbindelse med Kommissionens forårsprognose 2012.

2. Vurderinger for de enkelte lande 2.1. Belgien

I sine henstillinger udstedt i overensstemmelse med traktatens artikel 126, stk. 7, den 2. december 2009 henstillede Rådet til Belgien at bringe underskuddet ned under 3 % af BNP på en troværdig og holdbar måde senest i 2012 og sikre en gennemsnitlig årlig finanspolitisk indsats på ¾ % af BNP i 2010-2012. Ifølge Kommissionens prognose fra efteråret 2011 forventedes det offentlige underskud at ligge på 3,6 % af BNP i 2011 og - under antagelse af, at der ikke blev truffet yderligere foranstaltninger - på 4,6 % af BNP i 2012 og 4,5 % af BNP i 2013. Den anslåede gennemsnitlige årlige ændring i den strukturelle saldo i 2010-2012 på -0,1 % var langt under den finanspolitiske indsats, som Rådet anbefalede. Derfor var den forventede kurs i det offentlige underskud sammen med den anslåede finanspolitiske indsats ikke forenelig med en rettidig og holdbar korrektion af det uforholdsmæssigt store underskud.

Efter skæringsdatoen for prognosen fra efteråret 2011 nåede den belgiske regering til enighed om sit budgetforslag for 2012, som formelt blev forelagt for parlamentet den 21. december 2011. Baseret på Kommissionens evaluering af de foranstaltninger, som de belgiske myndigheder officielt havde bebudet senest den 9. januar 2012, forventes det offentlige underskud at ligge på 2,9 % af BNP i 2012 og 2¾ % af BNP i 2013 (se tabel 1). Efter hensyntagen til alle foranstaltninger frem til den 9. januar 2012 ser det derfor ud til, at de belgiske myndigheder har truffet virkningsfulde foranstaltninger i retning af en rettidig og holdbar korrektion af det uforholdsmæssigt store underskud. En mere detaljeret vurdering kan ses i Kommissionens arbejdsdokument om Belgien, der offentliggøres sammen med denne meddelelse.

På baggrund af denne vurdering finder Kommissionen, at det ikke på nuværende tidspunkt er nødvendigt at tage yderligere skridt som led i den procedure i forbindelse med uforholdsmæssigt store underskud, der er indledt over for Belgien. Kommissionen vil fortsat nøje overvåge budgetudviklingen i overensstemmelse med traktaten og stabilitets- og vækstpagten.

Tabel 1: Belgien - sammenligning af de budgetmæssige fremskrivninger Offentlig saldo (% af BNP)

|| 2011 || 2012 || 2013

KOM efterårsprognose 2011 || -3.6 || -4.6 || -4.5

Nationale myndigheder || -3.6 || -2.8 || -1.8*

KOM jan. 2012 || -4.1** || -2.9 || -2¾

Anm.: KOM efterårsprognose 2011 – Kommissionens tjenestegrenes prognose fra efteråret 2011. KOM jan. 2012 - Kommissionens tjenestegrenes vurdering fra januar 2012. Fremskrivningerne fra de nationale myndigheder (af 21. december 2011) og Kommissionens tjenestegrenes vurdering fra januar 2012 tager hensyn til de foranstaltninger, som regeringen har bebudet i budgetforslaget for 2012. * Ifølge opdateringen af stabilitetsprogrammet fra april 2011 var målet for 2013 1,8 % af BNP; hidtil er der intet mål for 2013 i budgetforslaget for 2012. ** Revideret efter hensyntagen til nye oplysninger om lavere indtægter og yderligere omkostninger i forbindelse med redningen af Dexia. Kilder: Kommissionens tjenestegrene, nationale fremskrivninger

2.2. Cypern

I sine henstillinger udstedt i overensstemmelse med traktatens artikel 126, stk. 7, den 13. juli 2010 henstillede Rådet til Cypern at bringe det offentlige underskud ned under 3 % af BNP på en troværdig og holdbar måde senest i 2012 og sikre en gennemsnitlig årlig finanspolitisk indsats i 2011-2012 på mindst 1½ % af BNP. Ifølge Kommissionens prognose fra efteråret 2011 forventedes det offentlige underskud at ligge på 6,7 % af BNP i 2011 og på 4,9 % af BNP i 2012 og - under antagelse af, at der ikke blev truffet yderligere foranstaltninger - på 4,7 % af BNP i 2013. Den anslåede gennemsnitlige årlige ændring i den strukturelle saldo i 2011-2012 på 0,7 % af BNP lå endvidere et godt stykke under den finanspolitiske indsats, som Rådet anbefalede. Derfor var den fremskrevne kurs i det offentlige underskud sammen med den anslåede finanspolitiske indsats ikke forenelig med en rettidig og holdbar korrektion af det uforholdsmæssigt store underskud.

Efter skæringsdatoen for prognosen fra efteråret 2011 vedtog det cypriotiske parlament den 16. december 2011 finansloven for 2012 og en supplerende konsolideringspakke. Ud fra sin vurdering af 2012-budgettet og de ledsagende foranstaltninger forventer Kommissionen, at det offentlige underskud vil falde til 2,7 % af BNP i 2012 og 1,8 % af BNP i 2013 (se tabel 2). En mere detaljeret vurdering kan ses i Kommissionens arbejdsdokument om Cypern, der offentliggøres sammen med denne meddelelse.

På grundlag af de foreliggende oplysninger ser det ud til, at de cypriotiske myndigheder har truffet virkningsfulde foranstaltninger i retning af en hurtig og holdbar korrektion af det uforholdsmæssigt store underskud. De cypriotiske myndigheder har navnlig fastlagt en udgiftsdrevet konsolideringsstrategi og vedtaget et 2012-budget med udgangspunkt i forsigtige makroøkonomiske antagelser samt truffet støtteforanstaltninger til nedbringelse af underskuddet. På baggrund af ovenstående vurdering finder Kommissionen, at det ikke på nuværende tidspunkt er nødvendigt at tage yderligere skridt som led i den procedure i forbindelse med uforholdsmæssigt store underskud, der er indledt over for Cypern. Kommissionen vil fortsat nøje overvåge budgetudviklingen i Cypern i overensstemmelse med traktaten og stabilitets- og vækstpagten.

Tabel 2: Cypern - sammenligning af de budgetmæssige fremskrivninger Offentlig saldo (% af BNP)

|| 2011 || 2012 || 2013

KOM efterårsprognose 2011 || -6.7 || -4.9 || -4.7

Nationale myndigheder || || > -2.5 || > -1.0

KOM jan. 2012 || || -2.7 || -1.8

Anm.: KOM efterårsprognose 2011 – Kommissionens tjenestegrenes prognose fra efteråret 2011. KOM jan. 2012 - Kommissionens tjenestegrenes vurdering fra januar 2012. Fremskrivningerne fra de nationale myndigheder (december 2011) og Kommissionens tjenestegrenes vurdering fra januar 2012 tager hensyn til de foranstaltninger, som regeringen vedtog i budgetforslaget for 2012 og i en supplerende konsolideringspakke vedtaget af regeringen i december 2011. Kilder: Kommissionens tjenestegrene, nationale fremskrivninger

2.3. Ungarn

I sine henstillinger udstedt den 7. juli 2009 i overensstemmelse med artikel 104, stk. 7, i traktaten om oprettelse af Det Europæiske Fællesskab (TEF)[3] opfordrede Rådet Ungarn til at bringe underskuddet ned under 3 % af BNP på en troværdig og holdbar måde senest i 2011 og sikre en kumuleret finanspolitisk indsats på mindst 0,5 % af BNP i 2010-2011. Ifølge Kommissionens prognose fra efteråret 2011 forventedes Ungarn at nå et overskud på 3,6 % af BNP i 2011 takket være midlertidige foranstaltninger og - under antagelse af, at der ikke blev truffet yderligere konsolideringsforanstaltninger - at registrere et underskud på 2,8 % af BNP i 2012, igen inklusive foranstaltninger af midlertidig karakter, og på 3,7 % af BNP i 2013. Eftersom midlertidige foranstaltninger ikke forbedrer den underliggende budgetstilling, forventedes en betydelig forværring af den strukturelle saldo på 2¾ % af BNP i kumulative termer i 2010-2011 i modsætning til den forbedring, som Rådet anbefalede. Som følge heraf var den fremskrevne kurs i det offentlige underskud sammen med den anslåede finanspolitiske indsats ikke forenelig med en holdbar korrektion af det uforholdsmæssigt store underskud.

Efter skæringsdatoen for prognosen fra efteråret 2011 indeholdt det godkendte 2012-budget supplerende udgifts- og indtægtsforanstaltninger i forhold til udkastet til forslag. Desuden specificerede de ungarske myndigheder deres strukturelle reformprogram yderligere og vedtog supplerende konsolideringsforanstaltninger den 15. december 2011. Samme dag blev der indgået en aftale mellem regeringen og banksektoren om, hvordan man skulle fordele den byrde, der skyldes støtteordningerne for nødlidende realkreditlåntagere.

På grundlag af Kommissionens vurdering af disse foranstaltninger efter prognosen fra efteråret 2011 forventes det offentlige underskud at ligge på 2¾ % af BNP i 2012 og 3¼ % af BNP i 2013 (se tabel 3) selv uden hensyntagen til de mulige negative virkninger af en forværring af det makroøkonomiske scenario og det høje renteniveau. Efter hensyntagen til alle foranstaltninger, som de ungarske myndigheder har bebudet offentligt ved udgangen af 2011, er der endnu ikke sikret passende fremskridt i retning af en rettidig og holdbar korrektion af det uforholdsmæssigt store underskud.

På denne baggrund har Kommissionen vedtaget en henstilling med henblik på Rådets afgørelse om konstatering af, at der er truffet utilstrækkelige foranstaltninger i henhold til traktatens artikel 126, stk. 8. En mere detaljeret vurdering kan ses i Kommissionens arbejdsdokument om Ungarn, der offentliggøres sammen med denne meddelelse.

Tabel 3: Ungarn - sammenligning af de budgetmæssige fremskrivninger Offentlig saldo (% af BNP)

|| 2011 || 2012 || 2013

KOM efterårsprognose 2011 || 3.6 || -2.8 || -3.7

Nationale myndigheder || 3.9 || -2.5 || -2.2

KOM jan. 2012 || 3.5 || -2¾ || -3¼

Anm.: KOM efterårsprognose 2011 – Kommissionens tjenestegrenes prognose fra efteråret 2011. KOM jan. 2012 - Kommissionens tjenestegrenes vurdering fra januar 2012. Fremskrivningerne fra de nationale myndigheder (af 30. september 2011 og bekræftet af Kommissionen den 15. december 2011) og Kommissionens tjenestegrenes vurdering fra januar 2012 tager hensyn til de foranstaltninger, der er indeholdt i budgetforslaget for 2012 og en yderligere konsolideringspakke af 15. december 2011. Kilder: Kommissionens tjenestegrene, nationale fremskrivninger

2.4. Malta

I sine henstillinger udstedt i overensstemmelse med traktatens artikel 126, stk. 7, den 16. februar 2010 opfordrede Rådet Malta til at bringe underskuddet ned under 3 % af BNP på en troværdig og holdbar måde senest i 2011 og sikre en finanspolitisk indsats på ¾ % af BNP i 2011. Ifølge Kommissionens prognose fra efteråret 2011, der blev offentliggjort den 10. november 2011, blev det offentlige underskud anslået til 3 % af BNP i 2011 og - under antagelse af, at der ikke blev truffet yderligere foranstaltninger - forventedes underskuddet at stige til 3,5 % af BNP i 2012 og yderligere til 3,6 % af BNP i 2013. Mens den anslåede ændring i den strukturelle saldo i 2011 var i overensstemmelse med den finanspolitiske indsats, der blev henstillet af Rådet, var den fremskrevne kurs i det offentlige budgetunderskud ikke forenelig med en holdbar korrektion af det uforholdsmæssigt store underskud.

Efter skæringsdatoen for prognosen fra efteråret 2011 vedtog den maltesiske regering sit budgetforslag for 2012 den 14. november 2011. Baseret på Kommissionens vurdering af budgettet er fremskrivningerne af det offentlige underskud opdateret til 2,6 % af BNP i 2012 og 2,8 % af BNP i 2013 (se tabel 4). En mere detaljeret vurdering kan ses i Kommissionens arbejdsdokument om Malta, der offentliggøres sammen med denne meddelelse.

På grundlag af de foreliggende oplysninger ser det ud til, at de maltesiske myndigheder har truffet virkningsfulde foranstaltninger i retning af en rettidig og holdbar korrektion af det uforholdsmæssigt store underskud. De maltesiske myndigheder har navnlig vedtaget et 2012-budget, som indeholder en række foranstaltninger med henblik på at bremse underskuddet. På baggrund af ovenstående vurdering finder Kommissionen, at det ikke på nuværende tidspunkt er nødvendigt at tage yderligere skridt som led i den procedure i forbindelse med uforholdsmæssigt store underskud, der er indledt over for Malta. Kommissionen vil fortsat nøje overvåge budgetudviklingen i Malta i overensstemmelse med traktaten og stabilitets- og vækstpagten.

Tabel 4: Malta - sammenligning af de budgetmæssige fremskrivninger Offentlig saldo (% af BNP)

|| 2011 || 2012 || 2013

KOM efterårsprognose 2011 || -3.0 || -3.5 || -3.6

Nationale myndigheder || -2.8 || -2.3 || -1.8

KOM jan. 2012 || -3.0 || -2.6 || -2.9

Anm.: KOM efterårsprognose 2011 – Kommissionens tjenestegrenes prognose fra efteråret 2011. KOM jan. 2012 - Kommissionens tjenestegrenes vurdering fra januar 2012. De nationale fremskrivninger er baseret på oplysninger fra de nationale myndigheder som supplement til forelæggelsen af finanslovforslaget for 2012. De nationale fremskrivninger og Kommissionens tjenestegrenes vurdering fra januar 2012 tager hensyn til de foranstaltninger, der er indeholdt i budgetforslaget for 2012. Kilde: Kommissionens tjenestegrene, nationale fremskrivninger

2.5. Polen

I sine henstillinger udstedt i overensstemmelse med artikel 104, stk. 7, i traktaten om oprettelse af Det Europæiske Fællesskab (TEF)[4] den 6. juli 2009 henstillede Rådet til Polen at bringe underskuddet ned under 3 % af BNP på en troværdig og holdbar måde senest i 2012 og sikre en gennemsnitlig årlig finanspolitisk indsats i perioden 2010-2012 på mindst 1¼ % af BNP. Ifølge Kommissionens prognose fra efteråret 2011 forventedes det offentlige underskud at ligge på 5,6 % af BNP i 2011 og på 4,0 % af BNP i 2012 og - under antagelse af, at der ikke blev truffet yderligere foranstaltninger - på 3,1 % af BNP i 2013. Under hensyntagen til ændringen i det makroøkonomiske scenario mellem de fremskrivninger, der ligger til grund for henstillingerne i proceduren i forbindelse med uforholdsmæssigt store underskud (dvs. Kommissionens prognose fra foråret 2009), og prognosen fra efteråret 2011, herunder især det forhold, at Polen havde draget fordel af en opadgående justering af vækstudsigterne på mellemlang sigt, lå den anslåede gennemsnitlige årlige ændring i den strukturelle saldo i 2010-2012 endvidere under den af Rådet anbefalede tilpasning. Som følge heraf ville den fremskrevne kurs i det offentlige budgetunderskud og den anslåede finanspolitiske indsats på det tidspunkt ikke have været forenelig med en rettidig og holdbar korrektion af det uforholdsmæssigt store underskud.

Efter skæringsdatoen for prognosen fra efteråret 2011 vedtog den nye polske regering en revideret finanslov for 2012 den 8. december 2011. På grundlag af Kommissionens vurdering af det reviderede budget efter prognosen fra efteråret 2011 forventes det offentlige underskud at ligge på 3,3 % af BNP i 2012 og 2,6 % af BNP i 2013 (se tabel 5). En mere detaljeret vurdering kan ses i Kommissionens arbejdsdokument om Polen, der offentliggøres sammen med denne meddelelse.

I Polens tilfælde skal vurderingen inden for rammerne af proceduren i forbindelse med uforholdsmæssigt store underskud tage hensyn til bestemmelserne i den såkaldte "six pack" vedrørende de budgetmæssige virkninger af systemiske pensionsreformer. Navnlig såfremt overskridelsen af referenceværdien på 3 % af BNP omfatter virkningerne af en sådan pensionsreform, vil de fulde direkte nettoomkostninger ved reformen for det offentlige budget blive taget i betragtning, forudsat at i) underskuddet falder væsentligt og vedvarende og ligger tæt på referenceværdien på 3% af BNP, ii) den offentlige bruttogældskvote ikke overstiger 60 % af BNP, og iii) den samlede finanspolitiske holdbarhed opretholdes.

Det underskud på 3,3 % af BNP, som Kommissionens tjenestegrene forventede under hensyntagen til de foranstaltninger, der blev bebudet/vedtaget efter prognosen fra efteråret 2011, kan anses for at ligge tæt på referenceværdien, og gældskvoten ligger vedholdende under referenceværdien på 60 % af BNP. Dette giver ifølge Rådets forordning (EU) nr. 1177/2011[5] mulighed for at tage hensyn til omkostningerne ved en systemisk pensionsreform. Gældskvoten vil være ret stabil og nå 56 % af BNP senest i 2020 under forudsætning af, at der ikke foretages yderligere politiske ændringer efter Kommissionens prognose fra efteråret 2011. De polske myndigheder anslår de direkte nettoomkostninger ved en sådan pensionsreform til ca. 0,6 % af BNP i 2012.

På grundlag af de foreliggende oplysninger ser det ud til, at de polske myndigheder har truffet virkningsfulde foranstaltninger i retning af en rettidig og holdbar korrektion af det uforholdsmæssigt store underskud. På baggrund af ovenstående vurdering (herunder også de direkte nettoomkostninger ved den systemiske pensionsreform i 1999) finder Kommissionen, at det ikke på nuværende tidspunkt er nødvendigt at tage yderligere skridt som led i den procedure i forbindelse med uforholdsmæssigt store underskud, der er indledt over for Polen. Kommissionen vil fortsat nøje overvåge budgetudviklingen i Polen i overensstemmelse med traktaten og stabilitets- og vækstpagten.

Tabel 5: Polen - sammenligning af de budgetmæssige fremskrivninger Offentlig saldo (% af BNP)

|| 2011 || 2012 || 2013

KOM efterårsprognose 2011 || -5.6 || -4.0 || -3.1

KP 2011 || -5.6 || -2.9 || -2.5

Udkast til 2012-finanslov || Ikke oplyst || -2.9* || Ikke oplyst

KOM jan. 2012 || -5.6 || -3.3 || -2.6

Anm.: KOM efterårsprognose 2011 – Kommissionens tjenestegrenes prognose fra efteråret 2011. KP 2011 – opdatering af konvergensprogrammet fra april 2011. KOM jan. 2012 - Kommissionens tjenestegrenes vurdering fra januar 2012. Kommissionens tjenestegrenes vurdering fra januar 2012 tager hensyn til de foranstaltninger, som regeringen vedtog i udkastet til finanslov for 2012. *Den budgetsaldo, der præsenteres i udkastet til finanslov for 2012, er beregnet i henhold til den nationale metode, der er baseret på kasseprincippet, som ikke er direkte sammenligneligt med ESA95 periodiseringsprincippet. Kilder: Kommissionens tjenestegrene, nationale fremskrivninger

[1] EUT L 306 af 23.11.2011, s. 5.

[2] Grækenland, Irland, Portugal, Rumænien og Letland. Betalingsbalanceprogrammet for Letland udløber den 20. januar 2012.

[3] Den tilsvarende artikel i traktaten om Den Europæiske Unions funktionsmåde, som trådte i kraft den 1. december 2009, er artikel 126.

[4] Den tilsvarende artikel i traktaten om Den Europæiske Unions funktionsmåde, som trådte i kraft den 1. december 2009, er artikel 126.

[5] Jf. artikel 1, stk. 2, litra c). Forordningen har ændret de nærmere regler, ifølge hvilke budgetmæssige omkostninger i forbindelse med indførelsen af en obligatorisk, fuldt finansieret søjle i det nationale pensionssystem kan tages i betragtning ved vurderingen af tilstrækkelige fremskridt hen imod en rettidig og holdbar korrektion af et uforholdsmæssigt stort underskud. I tilfælde af medlemsstater, der er omfattet af en procedure i forbindelse med uforholdsmæssigt store underskud, hvor underskuddets overskridelse af referenceværdien på 3 % omfatter virkningerne af en sådan pensionsreform, vil de fulde direkte nettoomkostninger ved reformen for det offentlige budget blive taget i betragtning, forudsat at i) underskuddet falder væsentligt og vedvarende og ligger tæt på referenceværdien på 3% af BNP, ii) den offentlige bruttogældskvote ikke overstiger 60 % af BNP, og iii) den samlede finanspolitiske holdbarhed opretholdes.